SA vs Fidji sal bepalend weesDeur Rudolph Lake Foto: GB Jordaan. Die Suid-Afrikaanse vrouerugbyspan se kragmeting Sondag teen Fidji gaan van deurslaggewende belang wees indien hulle enigsins verder as die groepwedstryde in die Wêreldbeker-toernooi wil vorder. Dit volg na hul nederlaag teen Frankryk Saterdag. Stanley Raubenheimer se troepe, wat as die elfde beste span ter wêreld gereken word, meet in die Waitakere-stadion in Auckland kragte met die enigste span in hul groep wat laer as hulle op die wêreldranglys is. Die Fidjiane beklee die 21ste posisie. Die twee spanne het nog nooit vantevore teen mekaar gespeel nie en albei lek hul wonde na die afgelope naweek se eerste reeks wedstryde in die WB-toernooi. Die Springbokke is met 40 – 5 deur Frankryk geklop. Die Suid-Afrikaners het by tye hulself deeglik laat geld, maar onnodige foute het hulle gekelder. Fidji het op hul beurt ’n lelike pak slae by Engeland gekry. Die Rose het gewys waarom hulle as die wêreld se beste span gereken word en die Fidjiane met 84 – 19 afgeransel. “Dit was ’n frustrerende vertoning, maar ek is nie in sak en as nie. Die spelers het alles gegee en hard probeer. Die verskil tussen ons en Frankryk was ervaring. Die een span speel jaarliks in die Sesnasies-reeks en die ander span keer nou eers terug ná jare in die wildernis,” het Raubenheimer oor die SA span se nederlaag gesê. Volgens Lindelwa Gwala, Springbok-haker, het klein foutjies die span duur te staan gekom, maar sy glo die span sou geleer het en dat hulle ook baie ondervinding opgedoen het. “Ons het baie beter as ’n jaar gelede in Vannes gespeel. Ons het dié keer selfs by tye oorheers en die Franse op die agtervoet gehad,” het Gwala gesê. Die Franse het Suid-Afrika verlede jaar met 46 – 3 geklop. Die Springbokke se voorspeler-afrigter, Eddie Myners, was gelukkig met die span se lynstaanspel, asook hul stewige skrumwerk. “Die agttal het gewys hulle hoef nie vir iemand terug te staan nie. “Daar was soet en suur oomblikke. Ons het die eerste afskop opgemors en byna dadelik punte afgestaan. Maar dan het ons weer by tye uitstekend gedryf en momentum opgebou met goeie rolmaalbewegings. “Dis terug na die tekenbord en ons sal hergroepeer vir die belangrike wedstryd teen Fidji,” het Myners gesê. Dit is onduidelik presies wat om van die Fidjiane te verwag, maar Engeland se kaptein, Sarah Hunter, het gewaarsku dat hulle geensins onderskat moet word nie. “Hulle het ons verras met hul fisieke inklimspel en hul pogings om met die bal te hardloop. Hulle is sterk en het niks om te verloor nie,” het Hunter gesê. *Die twaalf deelnemende spanne aan die WB-toernooi is in drie groepe van vier spanne elk verdeel. Die twee topspanne in elke groep, asook twee van die spanne wat derde eindig, sal tot die kwarteindrondes deurdring. Die laaste twee sal bepaal word deur punteverskil as hulle nie in die groepwedstryde teen mekaar gespeel het nie, waarna die verskil tussen drieë gedruk en afgestaan in aanmerking geneem sal word. Die spanne se totale punte aangeteken en totale aantal drieë gedruk sal daarna gebruik word as hulle steeds nie geskei kan word nie. Die naweek se uitslae: Groep A Nieu-Seeland klop Australië 41 – 19 Wallis klop Skotland 18 – 15 Groep B Italië klop VSA 22 – 10 Kanada klop Japan 41 – 5 Groep C Frankryk klop SA 40 – 5 Engeland klop Fidji 84 – 19.